**Alsó- Tisza-menti Önkormányzati Társulás**





**Feladatellátójától,**

**a Csanyteleki Polgármesteri Hivatal Vezetőjétől**

**6647 Csanytelek, Volentér János tér 2. sz.**

**Tel.: 63 / 578–510 Fax: 63 / 578-517, e-mail:** [**atmot@csanytelek.hu**](mailto:atmot@csanytelek.hu)

A/23-1/2023.

**E l ő t e r j e s z t é s**

**az Alsó- Tisza-menti Önkormányzati Társulás Társulási Tanácsa 2023. áprilisi ülésére**

**Tárgy:** *a személyes gondoskodást nyújtó gyermekjóléti ellátások formáiról, azok igénybevételéről és a gyermekétkeztetés intézményi térítési díjairól szóló 14/2018. (XI. 29.) önkormányzati rendeletet módosító önkormányzati rendelet alkotásának kezdeményezése*

**Tisztelt Társulási Tanács!**

Visszautalok a Társulás által fenntartott **Alsó- Tisza-menti Többcélú Óvodák és Mini Bölcsődék** (a továbbiakban: nevelési intézmény) működtetésére, melyben *Felgyő Községi Önkormányzat az általa Társulásba adott* **óvodai ellátással** és 2023. május 1. napjától **mini bölcsődei ellátással**,  *Tömörkény Községi Önkormányzat*  **mini bölcsődei ellátással**, *Csanytelek Község Önkormányzata* **óvodai és mini bölcsődei ellátással** érintett. A Társulás Társulási Megállapodásában rögzítette, hogy a Tagönkormányzatok által Társulási fenntartásba adott költségvetési szervek működtetését befolyásoló *árak, díjak megállapításának joga a Társulás székhely települése, Csanytelek Község Önkormányzata Képviselő-testülete joga és kötelezettsége.*  Szolgáltatást vásárolni, árat, díjat megállapítani kizárólag adott törvény alapján van módja az arra felhatalmazottnak, jelesül tárgyban *önkormányzati rendelet*  formájában. Ennek jogszabályi alapja a jogalkotásról szóló 2011. évi CXXX. törvény (a továbbiakban: Jat.) 5. § (5) és (8) bekezdése tartalma.

Az elmúlt évben a nevelési intézmény a három gyermekétkeztetést biztosítóval kötött megállapodása alapján látta el feladatát és számlázta le a tárgyi önkormányzati rendelet 1. mellékletében meghatározott intézményi térítési díj összegét. Az intézményi térítési díj kiegyenlítése - a gyermek szülőjére, törvényes képviselőjére való áthárítása, teljes, vagy részbeni átvállalása az adott önkormányzat által – igen változatos képet adott, de betöltötte szerepét a feladatellátásban.

Tájékoztatom Önöket arról, hogy a nevelési intézmény feladatellátásnak része az intézményen belüli *gyermekétkeztetés* biztosítása, amely a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 21. § (1) bekezdése értelmében a

* **mini bölcsődében,**
* **óvodában,**
* **általános iskolában** és
* **szünidő alatt**

*természetbeni ellátásként a gyermek életkorának megfelelő gyermekétkeztetést kell az önkormányzatnak biztosítania a gyermeket gondozó szülő kérelmére* a nem bentlakásos intézményben a 21/A. § szerint az ellátásban részesülő gyermek részére

* **Mini bölcsődében**  *4 étkezést* (főétkezésként: *reggeli, ebéd,* kisétkezésként: *tízórai, uzsonna);*
* **óvodában, iskolában:**  *3 étkezést* (főétkezésként: *ebéd,* kisétkezésként: *tízórai, uzsonna)*

formájában.

***Ingyenes gyermekétkeztetést***és ***gondozást*** (100 %-os kedvezményként) annak *a mini bölcsődei ellátásban*, vagy *óvodai nevelésben részesülő gyermek számára kell biztosítani, aki*

1. **mini bölcsőde** és **óvoda** esetén:
2. rendszeres gyermekvédelmi kedvezményben részesül,

ab) tartósan beteg, vagy fogyatékos,

ac) olyan családban él, ahol 3 vagy több gyermeket nevelnek,

ad) családjában az egy főre jutó havi jövedelem összege (a szülő nyilatkozata alapján) nem haladja meg a legkisebb munkabér nettó összegének 130 %-át, vagy

ae) nevelésbe vették;

1. **általános iskola** esetén, az 1-8 évfolyamos nappali rendszerű iskolai oktatásban részt vevő tanulóként

ba) rendszeres gyermekvédelmi kedvezményben részesült, vagy

1. nevelésbe vették.

Az intézményi térítési díj összegének *50 %-os normatív kedvezményét*  kell biztosítani a Gyvt. 21/B. § alapján annak az általános iskolai tanulónak a számára, aki rendszeres gyermekvédelmi kedvezményben részesül.

**Szünidő alatti gyermekétkeztetés ingyenesen** illeti meg a hátrányos és halmozottan hátrányos helyzetű gyermeket, a rendszeres gyermekvédelmi kedvezményben részesülő gyermeket, *déli meleg főétkezés*  formájában az a)-b) pontban írt intézmények *zárva tartásának valamennyi munkanapján, nyári, őszi, téli és tavaszi szünetben.*

A fenti Gyvt. 21/A. § szerinti ellátásban részesülők köréből **mini bölcsőde** esetén az aa)-ac) pontban íraktra vonatkoztatott **gondozást is térítésmentesen** kell biztosítani.

A személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról szóló 328/2011. (XII. 29.) Korm. rendelet (a továbbiakban: Korm. rendelet) 6. § vezette be *a gyermekétkeztetés normatív kedvezményének igénybevételéhez mini bölcsődei ellátás és óvodai nevelés esetére*  alkalmazandó *formanyomtatványt* (1. mellékletként), amely alkalmazása kötelező az érintettek számára.

Az intézményi térítési díjak megállapítása jogi kitételeit a Gyvt. 146. § – 151. § előírásai, továbbá a Korm. rendelet foglalja magában.

A Gyvt. 147. § (1) bekezdése akként rendelkezik, hogy *az intézményi térítési díj összege a szolgáltatási önköltség és a központi költségvetésről szóló törvény szerint biztosított állami támogatás különbözete.*

A *szolgáltatási önköltséget* az adott évre tervezett adatokra vetítve, a tárgyév április 1. napjáig kell a fenntartónak megállapítania, melyre alapozva kerülhet sor az intézményi térítési díjak összegének (esetünkben a Társulás székhely önkormányzata által) önkormányzati rendeletbe foglalására. A *mini bölcsődék* intézményi térítési díja megállapítása a többcélú intézmény Felgyői tagintézménye 2023. május 01. időpontjától lép hatályba a tárgyban kiadott …./2023. (IV. 28.) önkormányzati rendelet akként, hogy sem étkezelési, sem gondozási díj összege nem terheli a szülőt, mivel azt a Felgyő önkormányzat költségvetése terhére átvállalja.

Az önköltség egyik fontos eleme a *nyersanyagköltség,*  amely a Gyvt. 151. § (3) bekezdése értelmében *az intézményi térítési díj alapja,* amelyet a Korm. rendelet 9. § (1) bekezdése értelmében *az ÁFA összegével növelten* kell a számlában rögzíteni. Ezen túl *üzemeltetési költségek* (rezsi) is felmerül, melynek összege az önkormányzati rendeletben nem jelenik meg, viszont a szolgáltató a megrendelő felé leszámlázza azt, az ÁFA összegével együtt.

A fenntartó a szülővel szemben *személyi térítési díjban*  érvényesítheti a fent írtakat a Gyvt. 151. § (4) bekezdésében szabályozott feltételek szerint.

A személyi térítési díj összegét

1. az intézményi térítési díj napi, 27 % ÁFA értékével növelt összegének, továbbá
2. az igénybe-vett étkezések számának és
3. a normatív kedvezményekre (ingyenesség, vagy 50 % kedvezmény)

figyelemmel kell megállapítania az intézmény vezetőjének. Abban az esetben, amennyiben a szülő az ingyenes és kedvezményezett kategóriába sorolt gyermekével, úgy az *intézményi térítési díj fizetése alól mentesített, tehát „mentes a személyi térítési díj megfizetése alól”* bejegyzéssel hozhat döntést, melynek az állami támogatás igénylésénél, továbbá a fenntartó által az intézmény adott évi költségvetése és annak támogatása megállapításakor lesz jelentősége.

A Gyvt. 147. § (2) bekezdése értelmében a *mini* *bölcsődei ellátás* esetében külön – külön kell megállapítani a gyermek *étkeztetésére* és *gondozására* vonatkozó *intézményi térítési díj havi összegét a fizetésre kötelezett* számára kibocsátott számlán*,* illetve az erről szóló önkormányzati rendeletben azzal az eltéréssel, hogy abban *egy-egy étkezésre leképezett nettó összeg szerepel napi bontásban.* Az intézményi térítési díj megállapítása alól nem jelent kivételt az ingyenesen, kedvezményesen biztosított ellátás, hiszen az étkeztetés költségét akkor is ki kell egyenlítenie a számla benyújtására jogosított számára, amennyiben a díj fizetésére a szülő nem kötelezett.

A gyermekétkeztetés történeti átáttekintése érdekében indokoltnak tartom településenként és szolgáltatást nyújtókként, Tagönkormányzatokként bemutatni a fennálló helyzetet.

Jelenleg Csanytelek településen mind a helyi mini bölcsődében, az óvodában, mind a helyi általános iskolában a **KÉBSZ Kft** látja el a *gyermekétkeztetés közszolgáltatási feladatát,* amely a két intézménnyel külön – külön kötött szerződésen alapul, amely tartalmazza a szolgáltatást igénybe-vevő és a szolgáltatást nyújtó jogait és kötelezettségeit, melynek érvényre-juttatásáért az intézmények vezetőin túl, a fenntartó is kötelezettséget vállal. Az eddigi közszolgáltatási tevékenység nem adott okot arra, hogy szerződésbontással szolgáltató váltást kezdeményezzünk, hiszen a szerződött partnereken kívül a szolgáltatást igénybe-vevők sem éltek panasszal, a szakhatóságok pedig kifogással, ami a szolgáltató szabályszerű működését erősíti meg. A közszolgáltatást biztosító Kft 2023. évre vonatkozóan benyújtotta önköltségszámítását, amelyből levezett árajánlata díjtétel emelést eredményezett, melyet a képviselő-testület külön előterjesztésben (a közétkeztetési térítési díjakról) tárgyalt és hozott határozatot, amely a tárgyi önkormányzati rendeletben érvényesített 2023. január 1. napjától.

Az Alsó- Tisza-menti Egyesített Óvoda helyébe 2018. szeptember 01. napjától belépett *Alsó- Tisza-menti Többcélú Óvodák és Mini Bölcsőde székhelyeként Felgyő községben működő óvodai nevelés és az általános iskolai oktatás feladatellátása keretében a Felgyő Községi Önkormányzat által üzemeltetett konyha látja el a gyermekétkeztetés feladatát,* melynek díjtételét a Társulás Társulási Tanácsa 2023. évre vonatkozóan hagyta jóvá. Várhatóan 2023. május 1. napjától beindulhat a *Felgyői Mini Bölcsőde,* ahol a gyermekek étkezését szintén a Felgyői konyha fogja biztosítani, melynek tervezett díjtételét az önkormányzati rendelet-tervezethez csatolt 1. melléklet foglalja magába.

A *Tömörkényi Mini Bölcsőde tagintézményébe beíratott bölcsődés gyermekek étkeztetését a Tömörkény Községi Önkormányzat által működtetett konyha biztosítja.* A gyermekétkeztetés intézményi térítési díja egy adagra jutó összegét az érintett Tagönkormányzat előzetesen kialakított véleménye alapján, egyetértő támogatásával hagyja jóvá a Társulás Társulási Tanácsa 2023. évre vonatkozóan.

Az intézményi térítési díj megállapításának a központi jogszabályi kötelezésen túl azért van jelentősége, mert mind a *gyermekétkeztetés,* mind az *üzemeltetés költségeire állami támogatás igénylésére, lehívására és célszerű felhasználására jogosított az nevelési intézmény.* Amennyiben nincs kellő fedezet a nevelési intézmény költségvetésében az óvodai nevelési és a mini bölcsődei ellátás feladata biztosítására, úgy a feladatot átruházó Tagönkormányzat adott évi költségvetése terhére nyújtott kiegészítő támogatása jelent garanciát az intézmény működőképességének biztosítására.

Jelenleg két intézményi struktúrában valósul meg a gyermekétkeztetés feladata. A Társulás fenntartásában lévő, 2018. szeptember 01. napjától működő *Alsó- Tisza-menti Többcélú Óvodák és Mini Bölcsőde* intézménye helyben egy szervezeti egységben nyújtotta az óvodai nevelést és a mini bölcsődei ellátást, benne a gyermekétkeztetést, amely 2019. január 01. napjától harmadik helyszínnel, a Tömörkényi Mini Bölcsődei ellátással kibővült, tekintettel arra, hogy a *tagintézményen belül valósul meg a gyermekétkeztetés,* melyhez előírt feltételek adottak.

Az intézmény székhelye szerinti településen, Felgyő községben *óvodai nevelés feladata* keretében hajtja végre a gyermekétkeztetés feladatát a nevelési intézmény, melyhez szükséges feltételek maradéktalanul teljesülnek. Ez a feladatellátás 2023. május 1. napjától kibővül a *Felgyői Mini Bölcsődei ellátással, Felgyői Óvoda és Mini Bölcsőde tagintézménnyel,* melynek gyermekétkeztetési feladatát az önkormányzat által fenntartott Felgyői konyha biztosítja.

A másik struktúra, az állami fenntartásban lévő, Csanytelek községben közoktatási feladatot ellátó Hódmezővásárhelyi Tankerület által fenntartott *Csongrád és Térsége Általános Iskola Szent László Általános Iskolában* zajló gyermekétkeztetés.

Mindhárom intézményben közös, hogy a feladatellátás az intézményen belül történik, amely több szempontból is szerencsés az étkezést igénybe vevő gyermekek számára.

A tárgyi előterjesztéshez csatolt díjtételre irányuló javaslat elfogadását kezdeményezem az Alsó- Tisza-menti Önkormányzati Társulás Feladatellátó jegyzőjeként, a Gyvt. 151. §-ában foglaltak érvényesítésével.

A tárgyi előterjesztéshez csatolt *önkormányzati rendelet-tervezet*  a Jat.) 5. § (1) bekezdése értelmében készült, mint a Társulás Társulási Megállapodásában arra felhatalmazott Képviselő-testület jogalkotása által, a Jat. 5. § (5) bekezdésében arra kötelezettként nyújtja be a három érintett önkormányzat (Tömörkény, Felgyő és Csanytelek községek) Képviselő-testületei jóváhagyásával.

Az önkormányzati rendelet területi és személyi hatálya a három érintett önkormányzat által a Társulás fenntartásába adott többcélú óvodák és mini bölcsődék, továbbá a Csanyteleki általános iskola (a továbbiakban együtt: oktatási-nevelési intézmények) által nyújtott *gyermekétkeztetést igénybe-vevő* személyekre, továbbá akik a három érintett önkormányzat közigazgatási területén bejelentett lakóhellyel rendelkezőkre terjed ki.

A rendelet-tervezet *a személyes gondoskodást nyújtó ellátási formák* körében

1. a *mini* *bölcsődei napközbeni ellátás (gondozás) és gyermekétkezés,*
2. *óvodai és általános iskolai nevelés és gyermekétkeztetés, továbbá a szünidő alatti gyermekétkezés*

*feladatát* jelöli meg, rögzítve a személyes gondoskodást nyújtó gyermekjóléti intézmény feladatellátása fent már írt helyszíneit.

*Az intézményi térítési díj összege* a tárgyi önkormányzati rendelet 1. mellékletében kapott helyet mind három települési intézmény esetében. Tömörkény községben a mini bölcsődei, Csanytelek községben a mini bölcsődei és óvodai intézményi térítési díj megállapítása, míg Felgyő községben az óvodai és *mini bölcsődei* gyermekétkeztetés díjtétele szerepel.

A tárgyi előterjesztésben kizárólag a **Felgyői mini bölcsődei gyermekétkeztetés díjtételére** teszek javaslatot, melyhez alapot a Felgyői Konyha (mint a gyermekétkeztetés szolgáltatását nyújtó) Vezetője által benyújtott önköltségszámítás szolgáltatott a csatolt dokumentum szerint. A2023. május 1. napjától a *javasolt intézményi étkezési térítési díj összege nettó 500,- Ft/nap/fő,* amelynek megtérítését a Felgyői Önkormányzat az érintett szülőktől átvállalja.

A gyermekétkeztetést igénybe-vevő gyermek szülője, törvényes képviselője intézményi térítési díj fizetésére kötelezett -kivéve a menteskört-, akik díjfizetési kötelezettsége, a gyermekük által igénybe-vett *étkezések nyersanyag költségének általános forgalmi adóval növelt összege megtérítésére terjed ki.*

Az önkormányzati rendelet kihirdetése tervezetten 2023. április 28. napja, míg a hatályba léptetése időpontja 2023. május 01. napja, amely díjtétel emelést nem tartalmaz, ezért az önkormányzati rendeletben foglaltak megismerésére nem kell kellő időt hagyni az érintettek számára.

A tárgyi 14/2018. (XI. 29.) önkormányzati rendelet egységes szerkezetbe foglalt változata is módosul, konkrétan az 1. § (3) bekezdés a) pontja kiegészül a *„Felgyői Mini Bölcsődei tagintézményére”* szöveggel, a 3. § (1) bekezdés aa) alpontja pedig „*az óvodai és mini bölcsődei gyermekétkeztetés”* szöveggel, továbbá az 1. melléklete helyébe a módosító rendelettel kiadott 1. melléklete lép 2023. május 01. napjától.

**Tisztelt Társulási Tanács!**

A tárgyi *önkormányzati rendelet-tervezet kiadása* a Jat.-ban foglaltakkal való összhang megtartása érdekében is elkerülhetetlen, mivel a Gyvt. 29. § (3) bekezdésében és az Alaptörvény 32. cikk (1) bekezdés a) pontjában foglaltan, arra felhatalmazott, tehát az adott jogszabály megalkotására – származékos jogalapon – köteles, amit tovább erősít a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. pontja szerinti *gyermekjóléti szolgáltatások és ellátások kötelező feladata* teljesítése kötelezésnek való megfelelése, valamint a Jat. 5. § (5) bekezdése szerinti eljárásrend.

Az önkormányzati *rendelet jelölése* a hatályos önkormányzati rendeletbe foglalt SZMSZ szerint történik, amely a Jat. és annak végrehajtására kiadott IRM rendeleten alapul, melynek lényege, hogy *önkormányzati rendeletet módosítani kizárólag önkormányzati rendelettel lehet,* tehát így az önkormányzati rendelet kiadására is a Képviselő-testület jogosult.

Az jogalkotásra jogosított Csanytelek Község Önkormányzata Képviselő-testülete által kiadott, az önkormányzat szervezeti és működési szabályzatáról szóló 14/2015. (XI. 27.) önkormányzati rendelet (a továbbiakban: SZMSZ) 19. § (1) bekezdés d) pontjában írt *önkormányzati rendelet alkotásának kezdeményezésére* jogosítottként eljárva, a tárgyban hatályos önkormányzati rendelet 1. mellékletében foglaltak tartalmát illetőena Jat. 22. § (2) bekezdésében írtak szerintelvégeztem a jogszabály tartalmának felülvizsgálatát, igazodva az önkormányzati rendeletek felülvizsgálata tárgyában a Képviselő-testület által határozatában előírtakra, továbbá az SZMSZ 19. § (8) bekezdésébe foglaltakta. Az önkormányzati rendelet felülvizsgálatába és az új, tárgyban kiadandó önkormányzati rendelet-tervezet véleményezésébe be fogom vonni az *Ügyrendi Bizottságot* és a *Pénzügyi Ellenőrző, Foglalkoztatáspolitikai és Településfejlesztési Bizottságot is.*

A lakosság előzetes tájékoztatására vonatkozó kötelezettségemnek (a helyben szokásos módon való közzététellel) is eleget tettem, az önkormányzati rendelet-tervezetet a hivatal hirdetőtábláján kifüggesztettem, de arra vonatkozóan a rendelkezésre álló idő alatt észrevétel nem érkezett.

Az önkormányzati rendeletben foglaltak végrehajtása a lakosság körében nem igényel felkészülést, hiszen az eddig alkalmazott díjtételek nem változtak, mindössze kiegészült a Felgyői Mini Bölcsőde ellátását igénybe-vevők intézményi térítési díja összegével, ami szinte a teljes igénybe-vevői körben mentes kategóriába esik.

**Tisztelt Társulási Tanács!**

Indítványozom az előterjesztés és a határozati javaslat *változtatás nélküli elfogadását, a tárgyban önkormányzati rendelet alkotására való felkérést, benne a tárgyi előterjesztés, az ahhoz csatolt előzetes hatásvizsgálat, az önkormányzati rendelet-tervezet, annak* *indokolás*ában foglaltak, a tagönkormányzatok képviselő-testületei által tett javaslat támogató véleményének figyelembevételét.

A fent írt központi jogszabályok (Gyvt. Jat.) betartása érdekében kezdeményezem a tárgyi önkormányzati rendeletet módosító önkormányzati rendelet megalkotása való felkérést (a jogelvek betartása okán) az arra jogosított Csanytelek Község Önkormányzata Képviselő-testülete számára.

C s a n y t e l e k, 2023. április 11.

Tisztelettel:

……………………………………………

Kató Pálné

társulási feladatellátó jegyző

**…/2023. (IV. .. .) Atmöt határozat**

**Tárgy:**  *a személyes gondoskodást nyújtó gyermekjóléti ellátások formáiról, azok igénybevételééről és a gyermekétkeztetés intézményi térítési díjairól 14/2018. (XI. 29.) önkormányzati rendeletet módosító önkormányzati rendelet alkotásának kezdeményezése*

**H a t á r o z a t i javaslat**

Az **Alsó- Tisza-menti Önkormányzati Társulás Társulási Tanácsa**  az Alsó- Tisza-menti Önkormányzati Társulás Társulási Megállapodása V. fejezete 11/b) pontja szerint eljárva, *előzetesen véleményezte tárgyi előterjesztésben foglaltakat, azzal egyetért* és felkéri Csanytelek Község Önkormányzata Képviselő-testületét

* a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. pontjában írt *gyermekjóléti szolgáltatások, ellátások kötelező feladata* végrehajtása érdekében
* a gyermekek védelméről és gyámügyi igazgatásról szóló 1997. évi XXXI. törvény 29. § (1) bekezdés szerinti felhatalmazás alapján, a Gyvt. 21. §- 21/C. § és a 146. – 151. § előírásainak betartásával,
* a jogalkotásról szóló 2011. évi CXXX. törvény 5. § (5) bekezdése szerinti eljárásrendben,
* a személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról szóló 328/2011. (XII. 29.) Korm. rendelet alapján,
* a táplálkozás-egészségügyi előírásokról szóló 37/2014. (IV. 30.) EMMI rendelet előírásainak figyelembevételével készített árajánlat szerinti,
* az önkormányzat szervezeti és működési szabályzatáról szóló 14/2015. (XI. 27.) önkormányzati rendelet 19. § (1) bekezdés d) pontjában biztosított jogalapon kezdeményezett,
* Felgyő Községi Önkormányzat Képviselő-testülete és Tömörkény Községi Önkormányzat Képviselő-testülete előzetes véleményének figyelembe-vételével

a tárgyi *önkormányzati rendelet alkotására,* a csatolt *előzetes hatásvizsgálat, az általános és részletes indokolás, az alaprendeletet módosító önkormányzati rendelet kiadására az alábbi javaslat szerint:*

1. az alaprendelet 1. § (3) bekezdése a) pontja kiegészül: *„a Felgyői Mini Bölcsődei tagintézményére”* szöveggel,
2. az alaprendelet 3. § (1) bekezdése a) pontja aa) alpontja kiegészül: *„óvodai és mini bölcsődei gyermekétkezés”* szöveggel,
3. az alaprendelet 1. melléklete helyébe a módosító rendelet 1. melléklete lép az alábbi szerint:
4. *melléklet a ../2023. (IV. 28.) önkormányzati rendelet-tervezethez*
5. melléklet a 14/2018. (XI. 29.) önkormányzati rendelet

Végrehajtás határideje: azonnal és folyamatos

Végrehajtásért felelős: Kató Pálné jegyző, a Társulás Feladatellátó jegyzője

Beszámolás határideje: a feladat végrehajtását követő soros ülésen

Határozatról értesítést kap:

* Erhard Gyula Alsó- Tisza-menti Önkormányzati Társulás Társulási Tanácsa Elnöke, Csanytelek Község Önkormányzata Polgármestere
* Társulás Társulási Tanácsa Tagjai (Székhelyén)
* Csanytelek Község Önkormányzata Képviselő-testülete Tagjai (Helyben)
* Kató Pálné jegyző, a Társulás feladatellátó jegyzője és általa
* Tóth Józsefné Adó- és Pénzügyi Iroda Vezetője
* Szabóné Pálinkás Györgyi az Alsó- Tisza-menti Többcélú Óvodák és Mini Bölcsődék intézményvezetője
* Ambrus László KÉBSZ Kft ügyvezetője,
* Bori Terézia a Felgyői Konyha Vezetője (Felgyő)
* Irattár